
Fénykép által homályosan - A feladatát ellátó rendőr képmásának megítélése a magyar jogrendszerben

Az ezredforduló utáni években, főként 2006 után a korábbiaknál sokkal erőteljesebb mértékben került előtérbe a rendőrség megjelenése a médiában, a sajtó által közölt képek és az azokon szereplő egyenruhások arcának felismerhetősége.
A kialakult joggyakorlat alapján a rendőrök nem közszereplők, így hozzájárulásuk nélkül képmásuk nem nyilvános. Ezt kihasználva több per is indult különböző médiumok ellen, aminek következtében, tartva az esetleges perektől, a média nem hozott nyilvánosságra rendőröket felismerhetően ábrázoló képeket vagy videofelvételeket, s azokat csak utólagos módosítás után, különböző módszerrel eltakarva lehetett látni.
Valóban helyes ez a gyakorlat? Talán igen, ugyanis a rendőrt széles körben felismerhetővé tévő tudósítás veszélybe sodorja őt és családját, felismerhetik rosszakarói, és olyanok számára is nyilvános lesz foglalkozása, akik egyébként más módon erről nem szerezhettek volna tudomást.
Vagy épp ellenkezőleg, helytelen? Hiszen az állampolgároknak jogos érdeke fűződik hozzá, hogy a köz által az államra ruházott hatalommal élő rendőrök ellenőrzött keretek között fejtsék ki tevékenységüket, és a médiát öncenzúrára késztető joggyakorlat korlátozza a sajtószabadságot és a társadalom tájékozódáshoz való jogát.
Kutatásomban az ilyen és ehhez hasonló kérdésekre kerestem a választ a hatályos jogszabályok és bírósági döntések mentén, megvizsgálva mindkét oldal álláspontját, ennek eredményként pedig a képmásuk nyilvánossága mellett tettem le a voksom.
Dolgozatom első részében a képmásvédelem és a közszereplés polgári jogi kérdéseivel foglalkozom, majd bemutatom a témát érintő bírósági döntéseket, a tárgykörhöz kapcsolható alkotmánybírósági határozatokat, valamint részletesen foglalkozom a Kúria ez ügyben hozott jogegységi határozatával és annak bírálataival is. Megvizsgálom, hogy a közszereplésen kívül találhatunk-e más jogi fogódzót a témában, nevezetesen, hogy a rendőr képmását lehet-e közérdekből nyilvános adatnak tekinteni, vagy a bírákhoz és az ügyészekhez hasonló módon más ágazati szabályban kezelni. Dolgozatom végén megvizsgálom négy különböző ország releváns gyakorlatát, vagyis hogy milyen módon kezelik a rendőrök képmását az Egyesült Államokban, Németországban, Spanyolországban és Angliában.
Ezek alapján sorra veszem a témából adódó ellentmondások feloldásának lehetséges módjait, és javaslatot teszek azok megoldására, hogy tisztán láthassunk ebben a jelenleg még igen homályos kérdésben.



